У паняцця ёсць і іншыя значэнні, гл. Троіцкі касцёл.
У паняцця ёсць і іншыя значэнні, гл. Касцёл Нараджэння Найсвяцейшай Дзевы Марыі.
**Троіцкі касцёл, Касцёл Нараджэння Найсвяцейшай Багародзіцы** — каталіцкі храм у гарадскім пасёлку Відзы, Віцебская вобласць, Беларусь. Адносіцца да Відзскага дэканата Віцебскай дыяцэзіі. Помнік архітэктуры ў стылі неаготыкі. Будаваўся ў 1909—1914 гадах. Уключаны ў Дзяржаўны спіс гісторыка-культурных каштоўнасцей Рэспублікі Беларусь (код 213Г000180).

Гістарычна вядомы пад імем «Троіцкі». Пад гэтым імем ён згадваецца ў Дзяржаўным спісе каштоўнасцяў і шэрагу іншых крыніц. Аднак у сувязі з тым, што ў цяперашні час у храме паводзіць службы парафія Нараджэння Найсвяцейшай Багародзіцы, у шэрагу крыніц храм таксама згадваецца пад імем «храм Нараджэння Найсвяцейшай Панны Марыі»

Касцёл з'яўляецца адным з самых высокіх на Беларусі (вышыня яго шпіляў 59 метраў).

Гісторыя
--------

Троіцкі касцёл у 1914—1918
Неўзабаве пасля ўзвядзення Троіцкага касцёла пачалася Першая сусветная вайна. Восенню 1915 г. да Відзаў наблізілася лінія фронту, якая заставалася тут да лютага 1918 г. Будынак храма моцна пацярпеў ад прыцэльнага агню расійскай артылерыі. Вежы яго выкарыстоўваліся ў якасці назіральнага пункту, для ўстаноўкі кулямётаў, размяшчэння снайпераў. Пасля вайны храм адрамантавалі і ў памяць аб ваенных падзеях дзе-нідзе ў сцены ўмуравалі снарадныя галоўкі.

Відзаўскі касцёл атрымаў пашкоджанні і ў гады Вялікай Айчыннай вайны. Ваенныя раны бачны ў многіх месцах храма.

Архітэктура
-----------

Манументальных форм будынак узведзены ў цэнтры гарадскога пасёлка. Архітэктар — Вацлаў Міхневіч.

Храм будаваўся на працягу 1909—1914 гг. Мае прыгожы падмурак, выкладзены з часанага каменю. Гэта трохнефавая двухвежавая базіліка. Вялікае ўражанне пакідаюць дзве шмат'ярусныя ступеньчатыя вежы вельмі прыгожых прапорцый завершаныя вострымі васьміграннымі шатрамі. Паміж вежамі знаходзіцца трохвугольны франтон, завершаны высокімі зубцамі. На галоўным фасадзе вылучаецца перспектыўны партал з вімпергам. Над ім — велізарнае акно-ружа, пераплёт якога выкладзены з фігурнай цэглы.

Храм мае трансэпт аднолькавай вышыні з цэнтральным нефам, тарцы якога ўпрыгожаны зубцамі. Алтарная частка завершана гранёнай апсідай, з больш нізкімі, таксама гранёнымі, сакрысціямі. На тарцы цэнтральнага нефа маецца невялічкая вежачка-сігнатурка са звонам. Ступеньчатыя контрфорсы шматлікія вежачкі-пінаклі, вялізныя аконныя праемы з востраканцовымі завяршэннямі, зубцы, вострыя шатры — усё гэта надае будынку лёгкасць, узнёсласць, падкрэслівае яго вертыкальную выцягнутасць. У інтэр'еры храма нефы падзелены радамі калон складанага профілю. Скляпенні бакавых нефаў крыжовыя. Цэнтральны неф мае драўляную плоскую балечную столь.

Першапачатковае аздабленне храма і арган не захаваліся.

Побач з касцёлам захавалася двухпавярховая плябанія з цэглы, дзе зараз размяшчаецца бальніца.

* Галерэя
* Троіцкі касцёлТроіцкі касцёл
* Касцёл, фасадКасцёл, фасад
* Касцёл, завяршэнне вежыКасцёл, завяршэнне вежы
* Касцёл, шчытКасцёл, шчыт

Зноскі
------

1. 1 2  Збор помнікаў гісторыі і культуры. Віцебская вобласць. Стар. 143
2. 1 2  Архітэктура Беларусі. Энцыклапедычны даведнік". Мінск, «Беларуская Энцыклапедыя імя Петруся Броўкі», 1993 год. ISBN 5-85700-078-5
3. ↑  Відзы — парафія Нараджэння Найсвяцейшай Панны Марыі **(нявызн.)**.  Catholic.by. Праверана 6 кастрычніка 2014.
4. ↑  Троіцкі касцёл (Відзы) на сайце Radzima.org

Літаратура
----------

* Касцёл Прасвятой Тройцы // Кулагін, А. М. Каталіцкія храмы на Беларусі : энцыклапедычны даведнік / А. М. Кулагін; мастак І. І. Бокі. — Мн. 2000. — С. 24-25.
* Троіцкі касцёл // Збор помнікаў гісторыі і культуры Беларусі. Віцебская вобласць / рэдкал. С. В. Марцэлеў [і інш.]. — Мн. 1985. — С. 143.
* Шыдлоўскі, К. С. Троіцкі касцёл у Відзах / К. С. Шыдлоўскі // Архітэктурная спадчына Браслаўшчыны : гістарычна-архітэктурны нарыс. — Мн. 1996. — С. 58 — 60.

Спасылкі
--------



|  |  |
| --- | --- |
| commons: | Троіцкі касцёл (Відзы) на Вікісховішчы |

* Троіцкі касцёл (Відзы) на сайце Catholic.by (бел.)
* Троіцкі касцёл (Відзы) на сайце Глобус Беларусі (руск.)
* Троіцкі касцёл (Відзы) на сайце Radzima.org

| ⛭Відзскі дэканат |
| --- |
| Троіцкі касцёл (Відзы) ·  Касцёл Святога Станіслава (Далёкія) ·  Касцёл Святых Пятра і Паўла (Дрысвяты) ·  Касцёл Маці Божай Анёльскай (Мяжаны) ·  Касцёл Святога Яна Хрысціцеля (Опса)  ·  Касцёл Божай Міласэрнасці (Пагошча)  ·  Касцёл Святога Якуба (Мілюнцы) |

* Троіцкі касцёл (Відзы) на сайце «Архіварта»